LidanRubinov/Halacha-QA huggingface dataset:
שאלה: מה לעשות עם רכוש שגנבתי?: לפני בערך שנתיים, והיו פעמים שגם לפני שנתיים, שלא הייתי עוד בתהליך של התשובה אז קנאתי בדברים של אחרים, כי לא היה לי אז קינאתי וגנבתי ואני מתביישת להחזיר את הרכוש שגנבתי (אפילו שזה לא ר ואני ממש מצטערת שגנבתי), כי יש כאלה שאני כבר לא בקשר איתם אז איך אני יוכל להחזיר להם? ואפשר נגיד לזרוק את הדברים ובמקום זה לתת למי שהרכוש שלו כסף? ואם נגיד לקחתי משהו מחנות אני לא יכולה להחזיר את זה לחנות אז מה לעשות עם משהו שלקחתי מחנות? ואם לקחתי כסף פשוט לשלוח במעטפה כסף למי שלקחתי?
תשובה: א. על כל הגניבות שעשית לפני גיל 12 את פטורה מלהשיב. הסעיפים הבאים אמורים בגניבות שהתבצעו לאחר גיל 12: ב. מי שאת לא בקשר עימם עלייך לנסות לאתר אותם, ואם לא עלה בידייך עלייך לעשות צרכי רבים, דהיינו לתרום ספרי קודש לבית הכנסת בעילום שם. ג. אם הדברים הגזולים עדיין נמצאים אצלך כמות שהם, עלייך להחזיר אותם עצמם ליגזל, ואינך רשאית לזרוק אותם ולתת כסף במקום. רק אם החפצים כבר ניזוקו ואינם ראויים לשימוש, כך שאין ברצון הבעלים לקבלם, ניתן לשלם את שוווים כפי שהיו בשעת הגזילה. ד. אם לקחת כסף, את יכולה לשלוח כסף במעטפה בעילום שם, רק שתוכלי לדעת בוודאות שהכסף הגיע ליעדו. ישר כח על הרצון לתשובה, והבא להיטהר משמים מסייעים אותו. הרב ניר אביב
שאלה: תפילת האישה על נרות שבת : אני נשוי כשלושה חודשים כרגע ללא ילדים (בע"ה שיהיו כבר). אישתי, שתבדל לחיים ארוכים בת 26, טוענת כי איננה מרגישה בנוח כלל כאשר אני נמצא בסביבתה בזמן שהיא מתפללת על נרות השבת ומכניסה את השבת ומבקשת מהשם יתברך כרצונה. אינני מבין מדוע כך הדבר למרות שדיברתי איתה על כך והיא אמרה שזה כלל לא קשור אליי אלא היא לא מרגישה בנוח להתפלל ולבקש בנוכחות אנשים אחרים, וזאת למרות שאמרתי לה שאני בעלה והיא צריכה להרגיש בנוח לידי כמו שאני מרגיש בנוח לידה כאשר אני מניח תפילין, למשל. לכן בכל פעם שהיא מכניסה את השבת ומתפללת על נרות השבת אני יוצא מחוץ לבית או נכנס לחדר וסוגר עליי את הדלת, וזאת לבקשתה שאני לא יהיה נוכח במקום. לציין, כי תחילה נפגעתי נורא אך אני עושה כבקשתה ועוזב את המקום בזמן שהיא מתפללת עד שהיא קוראת לי ואומרת שהיא מסיימת. עוד לציין, כי היא באה אליי לפני שבועיים לאחר הדלקת הנרות ואמרה לי שהיא מאמינה שזה עניין של זמן ובסוף היא תרגיש בנוח להתפלל ולהכניס את השבת בנוכחותי. אני מוכרח לשאול את כבודו 2 שאלות שמציקות לי. 1) איך עליי לקבל את העניין ואיך עליי לנהוג? 2) אנו רבים הרבה ואין לנו בית, האם יש בעניין הזה כגורם המשפיע על הבית בינינו?
תשובה: אתה צריך להבין אותה ולכבד את רצונה להתפלל לבד, אין להשוות את התפילה היוצאת מהלב להנחת התפילין שלך. אתם צריכים ללמוד לוותר אחד לשני ולא לריב. וכל מי שמוותר ראשון כאשר יש וויכוח צריך לרשום לו כוכב במחברת. וכאשר אחד יגיע לעשרה ככוכבים על השני לתת לו מתנה וככה תתרגלו לא לריב. יכול להיות שעיניין זה משפיע על בית ולכן כאשר אשתך מתפללת בשעת הדלקת נרות תכנס אתה לחדר ותתפלל מעומק הלב על בית, בשבת וכל השבוע.
שאלה: חובת ת מיסי ועד הבית: אני גר בבית משותף המצריך אחזקה שוטפת, בעיקר, סולר לחימום. לצערי, דווקא משפחות דתיות מזלזלות בת באופן קבוע ובזמן, ובעצם, נהנות ע"ח הציבור ההגון מכל ההטבות. 1. מהי האסמכתא ההלכתית לחובת הת ובזמן? 2. האם אי ת אינו בחינת ממש גזל? יש להדגיש, שהזלזול של המשפחות אלו אינו נובע מקשיים כלכליים או כספיים.
תשובה: פשוט שכל דייר חייב להשתתף בהוצאות ועד הבית לצורך הקניות המשותפות של הדלק לחורף. ואם לא משלם, זה כמו אדם שיקנה במכולת ולא ישלם, שזה נקרא עושק וגזל. וכן הדין בכל הוצאות הועד בית, כתאורה, ניקיון ומעלית, שמשותפים לכולם וכולם חייבים לתחזק את הנכסים המשותפים. דין זה כמו כל חיוב המוטל על ידי הציבור, כמו מיסים לעיריה ולמדינה.
שאלה: הדפסת דפים של ברסלב: בכל שבת אני מדפיסה לפני כניסת השבת דפים מברסלב בשביל לקרוא בשבת, (כל מיני סיפורים וחיזוקים), האם זה מותר?
תשובה: להדפיס ביום שישי ולקרוא בשבת, מותר. מרוב האתרים מותר להדפיס לצורך אישי.
שאלה: דרך הסליחה הטובה יותר: אני וחבר שלי למדנו קצת תורה ונושא הזרע לבטלה עלה. אני והוא התמקחנו מהי דרך הסליחה הטובה יותר, האם אדם שהוציא זרע לבטלה חייב בטבילה במקווה?
תשובה: מידת חסידות לטבול לאחר הוצאת זרע (גם לנשואים) אולם כיום אין זו חובה ומותר ללמוד תורה ולהתפלל ללא טבילה. ניתן לחילופין לשפוך על עצמך כ-12 ליטר מים בבת אחת, ואפשר לעשות זאת על ידי מקלחת רצופה של שיעור מים כזה. הדרך הטובה ביותר לתיקון היא: א. לא להתייאש. לדעת שהנסיון קשה וגם בנפילה אתה נשאר עם הקב"ה. ב. בתפילה שלאחר הש להוסיף בקשת סליחה ולמנות את הדברים הטובים שעשית היום ולבקש סליחה על הש ולהתחנן מהקב"ה שימשיך לעזור לך לעמוד בנסיון. ג. לקבוע לימוד תורה קבוע בנוסף למה שאתה לומד היום, מאחר ולימוד התורה מטהר חטא זה. ד. מי שיש לו כח ולא יתבטל מלימוד תורה, יכול לצום בימי השובב"ים את יום שני או חמישי.
שאלה: בקבוק זכוכית הבולע מהליקר : לא הבנתי, הרי לפי האשכנזים שזכוכית כן בולעת הבקבוק עצמו נאסר אם המשקה שהה בו יותר מ24- שעות מדין כבישה והבקבוק עצמו לא בטל בשישים ביין? תשובה מהרה"ג יעקב אריאל ב-ח' שבט תשס"ו: שאלה: האם יין כשר למהדרין ששפכתי את כל תכולתו (בערך 750 מ"ל), לתוך בקבוק זכוכית ריק של משקה ליקר (שכר דובדבנים), כשלא היה על משקה הליקר סימן הכשר של אף גורם, ומן הסתם כנראה ביין הכשר נבלעו בו כמה טיפות של השכר, שכן לא שטפתי את פנים הבקבוק עם מים, מה דין היין? (לא הייתה לי כוונה להשביח את טעמו).
תשובה: אם לא הייתה לך כוונה לערב את הליקר ביין, בדיעבד, הליקר בטל ברוב של יותר מפי 60. תשובה: אין ויכוח עובדתי בין האשכנזים והספרדים. כולם מודים שזכוכית לא בולעת אלא שהאשכנזים מחמירים לכתחילה בכלי זכוכית בגלל שהוא עשוי מן החול ודומה לכלי חרס (ר' פוסקים ס"ס תנא)
שאלה: שירי שבת במסגרת משפחתית: 1. יש לי שפתון שכתוב עליו שהוא בטעם פירות. אין עליו הכשר. אם אני לא מרגישה את הטעם אלא מרגישה שיש רק ריח, האם מותר להשתמש בשפתון הזה? 2. האם מותר לבחורה (לא נשואה) לשיר שירי שבת בשולחן שבת בביתה, כאשר גיסים דודים נמצאים? אם כן, באיזה אופן?
תשובה: א. לכתחילה יש להשתמש בשפתון כשר. בדיעבד, אם אין לשפתון טעם, מכיון שאין כוונה למוצצו ולבולעו, לא עוברים על איסור. ב. בשו"ת שרידי אש מביא שיש התירו שירי קודש במסגרת משפחתית. השאלה היא, האם יתר המשתתפים בסעודה מוכנים לכך.
שאלה: שינויים בעשרת הדיברות: למה יש שינוי בעשרת הדיברות בפרשת יתרו ופרשת ואתחנן בספר דברים?
תשובה: המהר"ל בספרו "תפארת ישראל" עוסק בכך בהרחבה, ומסביר כל שינוי. תשובתו באופן עקרוני היא שכל השינויים בין הדיברות שנאמרו בפרשת יתרו לדיברות שנאמרו בפרשת ואתחנן שורשם בכך שספר דברים הוא משנה תורה ולכן נאמר ביתר פירוט והוספה, בצורה הקרובה יותר אל האדם. הרב יאיר וסרטיל
שאלה: צבא קרבי בהתנגדות ההורים: אני מתגייס עוד 5 חודשים, בערך, וקיבלתי מנילה קרבית (מנילה היא שאלון העדפות שבו המועמד לשרות ביטחון מדרג את המקצועות והתפקידים שמציעים לו לפי ההעדפות שלו). ההורים שלי מתנגדים שאני אהיה קרבי כדי שאני ילמד באונברסיטה. אני רוצה להיות קרבי מאוד, מה עלי לעשות?
תשובה: אינני חושב שאתה צריך להישמע בעניין זה להורים, כי זה לא קשור לחיים שלהם אלא לחיים שלך.
שאלה: משלוח מנות ומתנות לאביונים ביחד: האם אפשר לצאת ידי חובה במשלוח מנות ובמתנות לאביונים באותה נתינה?
תשובה: צריך להוסיף קצת, כי לעומת מתנות לאביונים שאפשר לצאת בשתי פרוטות, משלוח מנות צריך להיות מנה המכובדת הן לפי השולח והן לפי הנשלח, כך כתב החיי אדם. אבל להלכה לא יוצאים באותה מתנה ממש אלא צריך להוסיף קצת וכך יוצאים ידי חובה לכל השיטות.
שאלה: גרמא בשבת ובפסח: 1) אם אדם מיקל בשימוש בגרמא בשבת ע"י השקיית הגינה (מצינור המחובר לברז ביתו וללא כוונה מיוחדת מי הברז יורדים ומשקים את הגינה), האם הוא לא יכול לאכול מצות מכונה בליל הסדר לשם מצוות מצה, שהרי גם שם סומכים על גרמא אבל לצד השני, שזה כן מעשה אדם, כדי להחשיב אותם למצת מצווה? 2) האם נכון שהרב סובר שהשימוש בהשקיית גרמא כדלעיל מותרת בשבת?
תשובה: 1. בשבת התורה לא אסרה גרמא, כי צריך שהאדם יעשה את כל הפעולה. אבל ביחס למצה, העיקר שיתחיל לשמה והשאר נגרר אחרי כן. 2. מהתורה ודאי מותר. אם זה קצת רחוק, כגון: שהברז נפתח בבית והמים יוצאים בצינור במרחק כמה מטרים, מותר.
שאלה: מורה בכיתת בנים : 1. אני מורה מחנכת בכיתה ב בנים. לעיתים אני צריכה לעודד ילד או לעוררו וכדו ע"י נגיעה, האם זה מותר? אשמח לתשובה מפורטת. 2. כמו"כ, לעיתים בתפילה או בברכת המזון אני צריכה להצטרף לשירתם. האם זה מותר? 3. כמו"כ, האם מותר לי לכתחיילה ליזום הפעלות הכוללות שירה, לדוגמא, קבלת שבת וכדו?
תשובה: 1. אפשר על ידי נגיעה בבגד או עם סרגל. 2. אם זה דרך חינוך לא להחמיר. 3. לכתחילה לא ראוי לשיר אלא רק אם קורה וצריך להצטרף.
שאלה: ללכת לחתונה של אמי הגרושה: 1. האם לילדים מותר ללכת לחתונת האב כאשר האמא עוד חייה (ההורים גרושים) או שמא זה פגיעה בכבוד האם? 2. האם מותר לטוס לחו"ל בשביל החתונה?
תשובה: 1. לא מקובל שילדים משתתפים בחתונת הוריהם, בין אצל יהודי אשכנז ובין אצל יהודי ספרד, ולכן לא ראוי ללכת לחתונה. אבל אפשר לומר מזל טוב. 2. ודאי שלא, כי אינך צריך להיות בחתונה כלל.
שאלה: לקיחת ממון מקטן לצורך קנס מוסרי: אמי מארחת כל יום ילד בן 11, שהוא שכן מהאיזור, אחרי הלימודים בבית הספר. הוא אוכל אצלנוו מכין שעורים. יש לו חדר פה בו הוא צופה בטלויזיה ומשחק במחשב. הוא נמצא בערך 4-5 שעות ביום כאן. מספר פעמים הערתי לו שלא ישאיר את הטלויזיה ואת המחשב דלוק בו זמנית ושהוא עלול להיענש (אם הייתי יכול למנוע ממנו צפייה ומשחק בשניהם הייתי מעדיף לעשות כן אבל אני לא ההורים שלו והם מחנכים אותו לטמטום הזה וגם אכן ניסיתי לעודד אותו ללמוד ביחד תורה או כל נושא אחר, אבל "וישמן ישורון ויבעט") הסברתי לו שזה בזבוז של חשמל, או שצופים בטמבליויזיה או שבמחשב, ושאדם צריך לחוס על ממון חברו. לאחרונה תפסתי אותו משחק במחשב עם הטלויזיה דלוקה. ואמרתי לו שאני קונס אותו ב-20 שקלים. עד שהוא לא ישלם את ה-20 שקלים, אין טלויזיה בגלל העיקרון של לחוס על ממון חברו. אמרתי לו שהוא יכול אף לומר להוריו מדוע הוא צריך לשלם 20 שקלים, ואני אשמח לדבר עמם להבהיר להם את המצב. השאלה שלי היא, האם הלכתית אני בכלל יכול לתבוע ממון ממנו, שהרי הוא קטן (שיש בו דעת, דרך אגב). הוא כן ישלם, אני בטוח, השאלה האם זה גזל? ממילא אני מתכוון לתת את זה לצדקה, אין לי מה לעשות עם הכסף הזה, אבל בתור עונש, איני מוכן לוותר על זה, כיוון שכסף (דמי כיס) הוא דבר שחשוב לילדים בימינו. אמי פאסיבית בנושא והיא אמרה שהיא מקבלת את שיטתי בנושא.
תשובה: לקנוס את הילד על העבר אינך יכול, אך בהחלט אתה רשאי למנוע ממנו (בהסכמת אמך) לצפות בטלויזיה או לשחק במחשב על להבא עד שיתן 20   ולהסביר זאת להוריו. הרב ניר אביב
שאלה: שבע ברכות בנישואין שניים: מה הדין לגבי שבע ברכות ושבת חתן כשמדובר בנישואים שניים (גם החתן וגם הכלה), לנוהגים ע"פ שולחן ערוך?
תשובה: אם לשני בני הזוג אלו נישואים שניים, מברכים שבע ברכות רק ביום הראשון בלבד. אך בשמחה מחוייבים שלשה ימים.
שאלה: קריאת שמע על ידי ילדים: כאשר הייתי בצרפת ראיתי כי במהלך קריאת שמע נותנים לילידים בגילאי 7-8 לקרוא את קריאת שמע, כגון : החזן קורא את הפסוק שמע ישראל וכו ולאחר מכן ברוך שם כבוד וכו, ולאחר מכן מתחילים הילדים, ילד אחד קורא ואהבת וכו, וילד שני קורא והיה אם שמוע וכו, וילד שלישי קורא וידבר עד אלוקיכם אמת, כאשר החזן חוזר על פסוק זה. כששאלתי לפשר הדבר אמרו לי שזה בכדי לחנך את הילדים לכך וכי אין כל פסול בנושא. להלן מס שאלות שאני מעוניין לדעת. 1. האם הילד מוציא ידי חובה, כי יש חיוב לצאת בקריאת שמע? 2. אם מותר לילד לקרוא קריאת שמע בבית הכנסת בקול רם, אזי מאיזה גיל? 3. האם יש ביסוס בכתובים על כך, אם כן, היכן?
תשובה: אין בכך כל בעיה. 1. הילד אינו מוציא אף אחד ידי חובת קריאת שמע, שכן כל אחד ואחד קורא קריאת שמע לעצמו והילד רק קורא בקול רם. 2. כן, מותר לו לקרוא קריאת שמע וכמו שכתבתי, שכן אינו מוציא אף אחד ידי חובתו. 3. לא ראיתי זאת בכתובים.
שאלה: אוצר בית דין לאחר שנתיים: שנת השמיטה הסתיימה לפני כשנתיים ומלאי בקבוקי יין אוצר בית דין אינו נגמר, וברשתות הגדולות לא מוצאים יין שאין אוצר בית דין. הייתכן כל כך הרבה בקבוקים! אם איני טועה בשמיטה הקודמת לא הייתה תופעה כזו. האם היין הזה הוא באמת אוצר בית דין או האם הדביקו תויות שנשארו על יין שאינו אוצר בית דין? אם כן, האם אין כאן גניבת דעת?
תשובה: השנה לצערי עשו כל המפעלים אוצר בית דין, כך שלא היה יין שלא שייך לאוצר בית דין. לדעתי מהלך זה לא היה תקין וראוי, אולם לצערי כך עשו. מכיוון שכל בציר יין תשס"ח היה באוצר בית דין, וכמו כן ידוע שהחרדים אינם קונים מיין זה, דבר זה גורם להרבה תוצרת שמסתובבת בשווקים ונמכרת לכל דכפין (לצערי) ובדרכי המסחר הרגילים. דבר זה גורם לתופעה שאתה מעיר עליה, אולם אינני חושב שיש זיופים אלא שהתוצרת לא נמכרת כל כך, ועל כן יש כמויות גדולות ומבצעים שונים. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: הלכות צניעות בלבוש לאישה: 1.האם נכון שאישה ספרדיה צריכה ללבוש חצאית שמכסה את הקרסול או לחילופין חצאית עד הברך גרביים אטומות? 2.האם עפ"י כל השיטות החולצה צריכה לכסות את עצם הבריח? אשמח מאוד לקבל תשובות עם מקורות. שבוע מבורך ו
תשובה: 1. אשה ספרדיה צריכה לכסות את הרגל עד הקרסול או עם חצאית ארוכה עד לשם או חצאית עד הברך וגרביים אטומות. כך כתב בספר עוד יוסף חי בהלכות שנה ראשונה פרשת בא בסעיף א', ובשו"ת יביע אומר חלק ו' יורה דעה סי' י"ד ס"ק א'. 2. החולצה צריכה לכסות את הגוף באופן שלא יתכן לראות מבשר החזה מאומה, כך נראה מהמקורות הקודמים ויש שהוסיפו שצריך לקבוע גבול את עצם הבריח שיהיה מכוסה ואז לא יהיה שום חשש (הרב שלמה זלמן אוירבך ועוד).
שאלה: מנהגי טבילה על פי השולחן ערוך: לנוהגים ע"פ שולחן ערוך - כמה פעמים נכון לטבול ומתי נכון לברך? (אין לי מסורת אבות)
תשובה: לפי השולחן ערוך די לטבול פעם אחת, ויש מנהגים שונים להוסיף עוד טבילות, אבל לעיקר הדין די בפעם אחת.
שאלה: גלות אחרונה בארץ ישראל: רציתי לשאול האם אנו במצב גלות. כי כמו שכתוב שהגלות האחרונה - גלות ישמעאל תהיה בארץ ישראל? ואם כך, איך יכול להיות שאנחנו בהתחלתא דגאולה?
תשובה: לא שמעתי על גלות בארץ ישראל. אנחנו בשלב של תהליך גאולה שהתחיל ויש עוד דרך לא קטנה עד לגאולתינו השלמה וכעת אנו במצב ביניים. מודים על מה שיש ומבקשים על העתיד, שנזכה לגאולה שלמה בקרוב וברחמים.
שאלה: נישוק אחיות וסבתא רבה של אשתי: 1. האם מותר לי לנשק בלבד, ללא חיבוק, את אחיותי כאשר אני מגיע לבקר את הורי? 2. סבתא של אישתי 74 וסבתא רבה של אשתי 94 שיחי, האם מותר לתת להם נשיקה מתוך כבוד? (כך מקובל אצלם)
תשובה: 1. מותר, אבל הרמב"ם כותב שלא ראוי באחיות גדולות. 2. בסבתות שלך מותר אבל לא בסבתות של אחרות.
שאלה: לעבוד במחלקת שימור לקוחות: אני נשוי ללא ילדים. אני ואישתי סטודנטים שעובדים ולומדים קשה מאד לפרנסתנו. אני עובד בחברת תקשורת עסקית במחלקת שימור לקוחות. הנני מטפל בלקוחות אשר ביקשו לסיים את התקשרותם עם החברה מכל מיני סיבות כאשר הסיבה הנפוצה ביותר היא מחיר גבוה מעט יקר. תפקידי הוא לנסות לשמר אותם במחיר הגבוה ביותר האפשרי במו"מ עם הלקוח על מנת למקסם רווחים לחברה ולמקסם את משכורתי הנגזרת מהמחיר שהלקוח ישלם. 1. האם זה נקרא משא ומתן שלא באמונה? 2. מה הרב מייעץ לעשות במידה ולא ניתן לשנות את השיטה הזו של השכר (מדובר בחברה גדולה ויציבה שלא נוהגת לערוך שינויים אלא אם החוק במדינה יחייב אותה.).
תשובה: אין איסור, כי זה תפקידך. כמו מוכר שיכול להבליט את טיב סחורתו וכן אתה מראה את היתרונות של החברה שלך והקונה יחליט מה לעשות. אבל ודאי שאסור לרמות אותם. גם להציע מתחילה מחיר גבוה שאפשר, שהלקוח יתעקש ואז להוריד את המחיר מותר, כי כן דרך המשא ומתן.
שאלה: המתנת שש שעות שלמות מבשר לחלב: האם השש שעות הם ממש שש שעות או אפילו חמש שעות ומשהוא גם מספיק כפי שהבנתי שישנם חלק אנשים נוהגים לא להקפיד על שש שעות שלימות, האם זה תואם את ההלכה?
תשובה: צריך שש שעות ממש, ולא משנה אם זה בקיץ או בחורף, ולא אומרים שמספיק מקצת שעה אחרונה.
שאלה: טבילת כלים בזמן נידה: האם אישה בימי נידתה יכולה לטבול כלים במקווה?
תשובה: כן.
שאלה: פטירה בראש חודש אלול: האם פטירת תינוק בן שלושה חודשים בראש חודש אלול מסמלת דבר מסוים?
תשובה: כתב המהר"ל בנצח ישראל כי פטירה בזמנים קדושים מתאימה לנשמה קדושה שתהיה עלייתה למרום בזמן קדוש. ובוודאי לתינוק קטן שנשמתו טהורה ללא שום סיג כלשהו.
שאלה: ניקוי ירקות גינה מחרקים: אני מגדל בגינתי ירקות (בצל ירוק, פטרוזיליה וכו ) בחלקה קטנה בשטח פתוח (לא בחממה) ואינני מרסס אותם. ברצוני לדעת, כיצד בדיוק אני צריך לשטוף אותם על מנת שיהיה אפשר לאוכלם?
תשובה: זה לא שטיפה בלבד אלא צריך לבדוק לאט לאט את הגידולים הנ"ל. את הפטרוזיליה יש לשטוף היטב היטב ולהסיר עם ספוג רך מעל פני כל עלה את הכנימות ואקריות שנמצאות שם. כמו כן, יש להתבונן לאחר מכן באור שאין שם חרקים נוספים, ולאחר בדיקה יסודית אפשר להשתמש בכל עלה. אולם כדאי לגשת למי שמכיר ויודע כיצד בודקים וללמוד ממנו, כשם שאנו לומדים שחיטה ניקור ומליחה רק בשמוש ולא בהתכתבות. בצל ירוק יש בו יותר קושי בבדקתו, יש לחותכו לאורכו לפותחו ולראות שאין מזיקים גם בתוך הצנורות, וכמו כן במקומות החיבור בין הבצל והעלים, מקום זה מועד לפורענות. על כן המאמץ הוא גדול אבל כידוע זו הנאה גדולה לאכול ירק טרי מגינת הבית שאדם גידל לעצמו. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: סעודת פרידה בעבודה בשנת אבל: אני בשנת אבל על אבי. השבוע יש לנו מפגש של כל העובדים במסעדה, כשהמטרה היא גיבוש העובדים ופרידה מאחת העובדות שעוזבת אחרי שנים רבות. הודעתי למנהל כי יש לי בעיה להגיע שכן אני באבל. עם זאת אני מרגישה שבכך שלא אגיע לערב גיבוש הנ"ל יחס העובדים והמנהלים יהיה שונה אלי. כמו כן, אני חוששת שהעובדת שעושים לה מאין טקס פרידה, תפגע מאוד שאני לא נוכחת באירוע. אגב, מדובר בארוחה, עם נאומים- ללא מוזיקה.
תשובה: על מנת שלא לפגוע בחברה את יכולה להשתתף בחלק מהמסיבה, כגון: בנאומים. בהמשך הסעודה אל תשתתפי אלא תתנצלי שאת בשנת אבל. יעריכו אותך מאד על כך שלמרות אבלך התאמצת והשתתפת בחלק מהמסיבה.
שאלה: נקמה אישית על הטרדה: אחד מחבריי סיפר לי שהטרידו את אחותו מינית ובתגובה הוא הגיע לביתו של המטריד והכה אותו קשות. א) האם החבר נהג כראוי? מה להגיד לו על ההתנהגות שלו? ב) האם בדיני שמיים ידונו אותו או שיש כאן מעין דין של גואל דם בבחינת "יחם לבבו"?
תשובה: הוא כנראה למד משמעון ולוי אחי דינה איך מגינים על אחות כאשר פוגעים בה. אני איני מביע דעה על מעשיו כל עוד איני בקיא בפרטי הענין.
שאלה: חזרה בתשובה וחתונה עם דתייה מבית: רציתי לשאול שאלה סתם מתוך התעניינות. נגיד שחזרתי בתשובה לפני 5 שנים והחלטתי להתחתן עם אישה שנולדה בבית דתי, מותר לי לעשות את זה? כי פשוט שמעתי כזה דבר: שמעתי שאומרים שבן אדם שחזר בתשובה (אפילו אם לפני 5 שנים) חייב להתחתן רק עם בחורה שנולדה בבית חילוני וחזרה בתשובה ואסור לו להתחתן עם אישה שנולדה בבית דתי. האם זה נכון?
תשובה: בוודאי שלא נכון. אדם שחזר בתשובה לגמרי יכול להתחתן עם בת שגדלה במשפחה שומרת מצוות. יש לבדוק האם באמת יש ביניהם התאמה גם בשאיפות ובהתקדמות הרוחנית. רבי שמעון בן לקיש התחתן עם אחותו של רבי יוחנן לאחר שחזר בתשובה ופרש מעסקי השוד.
שאלה: לאכול לפני ערבית בסוף צום: ביום חמישי בתענית אסתר יש מסיבת פורים במוצאי הצום (המסיבה אינה דתית). ההסעה של הקבוצה שלי אמורה לצאת למקום המסיבה לפני צאת הצום והיא אמורה להגיע למקום המסיבה אחרי צאת הצום או בצאת הצום, מה שאומר שבזמן צאת הצום אהיה באוטובוס ולא אוכל כנראה להתפלל ערבית. האם אני יכול בזמן צאת הצום לאכול באוטובוס משהו כדי לשבור את הצום לפני שאני מתפלל ערבית, שכן אני לא יודע מתי אתפלל?
תשובה: מותר לשתות ולטעום לפני ערבית, אך לא סעודה ממש. עדיף שתקרא קריאת שמע לפני הטעימה.
שאלה: ללכת לאזכרה בהריון: יש לי היום אזכרה לאביו של הבוס שלי. זה מתבצע בבית הכנסת. האם מותר לי ללכת, אני בהיריון? האם זה מצווה או שעדיף לי לא ללכת?
תשובה: אין שום בעיה ללכת לאזכרה בבית כנסת בהריון. להיכנס לבית עלמין רצוי שלא.
שאלה: השתתפות בהכנסת ספר תורה בשנת אבל: אני אבלה על אמי שנפטרה לפני שבועיים, האם מותר לי להשתתף בהזכרת 11 חודש של אחיין של בעלי כאשר ישנו גם הכנסת ספר תורה לזכרו, וכן מה לגבי הסעודה?
תשובה: אין להשתתף בתוך שנת אבל על אב ואם בהכנסת ספר תורה אלא אם כן נעשית בחול המועד. ובוודאי שאסור להשתתף בסעודה של שמחה. אבל מותר להגיע לבית הכנסת בזמן הכנסת הספר ששם אין מכניסים תזמורת ושם ניכר יותר שזה כבוד התורה.
שאלה: שירים לאבלה ביום נישואין: אימי בשנת אבל על אביה, ויש להורי יום נישואין 25 - "חתונת הכסף". ברצוננו לעשות להם אירוע לכבוד המאורע במסגרת משפחתית מצומצמת. 1. האם מותר לנו להשמיע מוזיקת חתונה באירוע? 2. אנו רוצים לחבר להם שיר לאירוע, ולשיר אותו בליווי כלי נגינה. האם מותר לאמי לשמוע? 3. האם יש הבדל בין נגינה ב"חי" למול עיניה לבין השמעת הקלטה של השירה והנגינה שלנו?
תשובה: תערכו את המסיבה ללא נגינה. בצורה שונה. ע"י שיעורי תורה, בעיקר של הצאצאים. זו תהיה הנחת העקרית.
שאלה: כלאי זרעים: האם מותר לזרוע שני מיני זרעים כגון: צנונית ואפונה באותה אדנית, ובאיזה אופן?
תשובה: ובלבד שירחיק 15 ס"מ בזרעים. בבברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: נסיעה לנכה בשבת ברכב חשמלי: יש היתר לאדם חולה שאינו יכול ללכת ברגל להשתמש בקלנועית שעובדת על מצבר, לאחר שרב התיר לו. האם מותר על סמך זה, באותה המידה, להשתמש ברכב הנוסע על חשמל (מצברים) בלבד בשבת ואינו עובד כלל על דלק?
תשובה: יסוד ההיתר של הקלנועית שצומת הכינה הוא שהיא עובדת על גרמא, ולכן לא בכל קלנועית אפשר ליסוע אלא רק בזו שקיבלה את ההכשר של מכון צומת. אי אפשר לומר באופן גורף במותר ליסוע בקלנועית בשבת, אלא אם כן, היא קיבלה את האישור המפורש של המכון.
שאלה: מכנסיים לנשים בימינו: כבוד הרב, יצא לי לקרוא את השאלה והתשובה הכתובים מטה אצלכם באתר. "שאלה: מה בעצם מגדיר את האיסור של לא ילבש, כלומר, אם נניח שעכשיו 50 מהגברים בעולם היו הולכים עם שמלות (שזה אגב יותר מהאחוזים אצל הנשים לצערנו), האם אז היה מותר לגברים ללבוש שמלות?
תשובה: לכאורה כן, כיון שזה לא בגד רק של נשים יהיה מותר ללבוש אותו. כמו שבסקוטלנד הולכים עם חצאיות גם גברים ולכן באותו מקום יהיה מותר ללבוש חצאית. הרה"ג דב ליאור" אם ככה, ניתן כיום לאישה ללבוש מכנסיים, הרי מעל 50 אחוז מהנשים בעולם לובשות מכנסיים, מה שכן זה גם יותר צנוע אם המכנסיים אינן צמודות וארוכות, אז לפי ההלכה אין איסור בלבישת מכנסיים רחבות יחסית? תשובה: לפי הדרכתה של תורה בגדרי הצניעות, צריכים לשמור על מרחק בין נשים לגברים. כל לבוש שעלול לטשטש את ההיכר הזה התורה אסרה עליו. השאלה היא, האם ניתן לטשטש לכתחילה את ההבדלים או שאם כבר יש מציאות ניתן להשלים עימה. לכתחילה, הקב"ה ברא את ההבדל בין איש לאישה כמו שלאיש יש זקן ולאשה אין זקן. אז היום מתחכמים ומתגלחים, זוהי מלחמה נגד הטבע וברור שזה נגד רצון האלוקים. למרות שאין בזה איסור אם הוא מתגלח באופן המותר. אבל הבריאה היא בצורה כזו שיהיה הבדל בין האיש לאישה. גם בלבוש יש הבדל בין האיש לאישה. כל הנסיונות לטשטש נובעות מהמגמה לטשטש את הזהות בין האיש לאישה, לערבב את המינים ולא להקפיד על גדרי הצניעות. אנחנו לא יכולים לתת יד ולגיטימציה לדברים כאלו. אם כבר נעשה ניתן לומר שאין בזה איסור אבל לא שלכתחילה נעודד דבר כזה. למה שנעשה דבר כזה? הרי הקב"ה ברא את האיש והאישה בצורה אחרת, והקפיד שלא יתערבו כדי שלא יפרצו גדרי צניעות. אז אנחנו צריכים לתת יד לדברים שעלולים לטשטש את הגבולות הללו?
שאלה: קריאת מגילה במחנה ענתות: מתי מתקיים חג הפורים במחנה ענתות, הסמוך לירושלים פסגת זאב, ליישוב ענתות - מקום מושבו של אביתר הכהן, לכפר הערבי ענתא ולמחסום חיזמה? זקוק לתשובה מהירה על מנת להיערך מבחינת קריאת מגילה ומשלוח מנות בבסיס.
תשובה: בי"ד באדר.
שאלה: הכנת תה או קפה בשבת: א. שמעתי שלדעת הרב מותר להכין תה וקפה בכלי שלישי. האם לא צריך לחשוש לבישול במים חמים שהיד סולדת בהם גם בכלי שלישי? ב. האם מותר להכין בשבת תה מעלים טריים (נענע, לואיזה וכד )?
תשובה: א. אנו אומרים, שבכלי שלישי עוצמת החום ירדה כל כך שהוא כבר לא מבשל. ב. בכלי שלישי לא צריך לחשוש.
שאלה: אנחנו יותר מתוקנים מאבותינו?: האם ניתן לומר שכיוון שהדורות מתקדמים, אנחנו יותר מתוקנים בצורה מסוימת מהאבות הקדושים? אמקד את השאלה, האם העובדה שאבותינו התחתנו עם מספר נשים ואילו אנו נושאים אישה אחד מעידה על כך שהדורות התקדמו ותפיסת הזוגיות והחיבור העמוק והנפשי אצלנו מתוקנת יותר? אני יודע שהנושא רגיש ולכןן ניסיתי לנסח את השאלה בעדינות אך בצורה ברורה.
תשובה: גם בתנ"ך הביגמיה הייתה תופעה חריגה. שים לב שהיא התקיימה רק בנשים עקרות (שרה היא שהשיאה את הגר לאברהם כדי להיבנות ממנה) או מלכים ומנהיגים, שזו הייתה הדרך לקשור קשרים דיפלומטיים.
שאלה: כיסוי מכסה החמין בשבת: במקרה שפתחתי את המכסה של הצ ולנט בשבת כשהוא על הפלטה. האם מותר לסגור את המכסה או שזו הטמנה (לענ"ד, כך לדעת השמירת שבת)?
תשובה: לא שייך פה הטמנה, וגם קירוב הבישול לא שייך כי זה מבושל כל צרכו.
שאלה: קידוש אישה בטבעת שומשום: לפני כמה זמן, קרה מקרה של שני חברים, שניהם היו שתויים, הוא לקח בייגלה, שנקנה בכספו וקידש אותה, ממש את כל המשפט, "הרי את מקודשת. בטבעת שומשום זו כדת משה וישראל" עכשיו השאלה מה קורה? שניהם היו שתויים? היא כעיקרון קיבלה את הטבעת הוא שם לה אותו על האצבע ואחרי זה הם התנשקו. שניהם עוד לא בני 18. יש מספיק עדים שהיו באזור, מה קורה במצב כזה? יש סרטון של ה"קידוש" המאולתר. מה קורה במצב כזה? זה בעייתי.
תשובה: המצב הוא מאד בעייתי, וחייבים שני בני הזוג לפנות בדחיפות לבית הדין האזורי על מנת לפתור את הבעיה שנוצרה. חבל שלא יודעים שממעשה שטות של רגע אפשר לאמלל בת לכל חייה אחר כך. לצערי הבעיה חוזרת על עצמה שוב ושוב ולא מבינים את חומרת העניין, ראה גם תשובה נוספת בענין הזה שנכתבה כאן לפני כחודשיים תחת הכותרת "נישואי בני עקיבא" "נישואי בני עקיבא". הרב ניר אביב
שאלה: קרוב חיילים למטרת גיור: אנחנו מארחים בשבתות חיילים וחיילות שנמצאים בתכנית גיור דרך הצבא. הם אינם יהודים אך משפחתם קשורה ליהדות (אבא יהודי וכד ) האם יש עניין לקרב אותם ליהדות או שאין עניין שיתגיירו? הם לא בהכרח ישארו דתיים אחרי הגיור, יש אפילו כאלה שאומרים זאת.
תשובה: ראוי לקרבם ליהדות ע"י שיתגיירו כהלכה! מי שמצהיר שלא יקיים מצוות, יש לדווח על כך לבית הדין.
שאלה: לשלם עבור טיפול שלא ביקשתי: לפני כ 5 שנים הייתי אצל קוסמטיקאית שאמרה לי שהמחיר עבור סידור גבות הינו 30 ש"ח ובמהלך הטיפול החליטה לעשות לי "עיצוב גבות" מבלי לשאול אותי ורק בסוף הטיפול אמרה לי שהמחיר יהיה כפול, מה גם שלא אהבתי את מה שהיא עשתה, ובאותו רגע הבאתי לה רק 30 ולא החזרתי לה את השאר למרות שציפתה. אז לא הייתי דתיה ולא חשבתי על נושא הגזל, כיום אני חוששת שמא מה שעשיתי אינו נכון לעשותו אך הבעיה שאיני זוכרת את שמה ולא בטוח שאוכל להשיגה, האם אין לכך תקנה או שמלכתחילה לא הייתי אמורה להחזיר לה את חובה?
תשובה: אין את צריכה לשלם שום תוספת על מה ששילמת, ויכול להיות שגם מה ששילמת לא היית צריכה לשלם. הגמרא בבא מציעא (ק"א.) מדברת על היורד לשדה חברו ונטעה שלא ברשות, ומחלקת בין ירד ונטע שדה העומדת לנטיעה שאז בעל השדה חייב לשלם את כל השבח שהשביחה שדהו כתוצאה מהנטיעה שנטע חברו שלא ברשותו, וזה מכיוון שהשדה עשויה לכך, לבין אם נטע שדה שלא עומדת לנטיעה שבזה חייב לשלם או את ההוצאות או את השבח הפחות מביניהם. כאן איני יודע אם את עשויה לעשות טיפול כזה אבל בכל אופן את מציינת שלא אהבת את הטיפול ולא הייתה לך הנאה מהטיפול שהיה ללא רשות, ולכן לא היית צריכה לשלם כלל. הרב אברהם זרביב